CELEX: 32021R1696
Language: el
Date: 2021-09-21 00:00:00
Title: Κανονισμός (ΕΕ) 2021/1696 του Συμβουλίου της 21ης Σεπτεμβρίου 2021 για την επέκταση στα μη συμμετέχοντα κράτη μέλη της εφαρμογής του κανονισμού (ΕΕ) 2021/840 του Ευρωπαϊκού Κοινοβουλίου και του Συμβουλίου για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο 2021-2027 («πρόγραμμα Pericles IV»)

23.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/1
               
            
         ΚΑΝΟΝΙΣΜΟΣ (ΕΕ) 2021/1696 ΤΟΥ ΣΥΜΒΟΥΛΙΟΥ
         της 21ης Σεπτεμβρίου 2021
         για την επέκταση στα μη συμμετέχοντα κράτη μέλη της εφαρμογής του κανονισμού (ΕΕ) 2021/840 του Ευρωπαϊκού Κοινοβουλίου και του Συμβουλίου για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο 2021-2027 («πρόγραμμα Pericles IV»)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 352,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη την έγκριση του Ευρωπαϊκού Κοινοβουλίου (1),
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΕ) 2021/840 του Ευρωπαϊκού Κοινοβουλίου και του Συμβουλίου (2) θεσπίζεται πρόγραμμα ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία («πρόγραμμα Pericles IV») που εφαρμόζεται στα κράτη μέλη σύμφωνα με τις Συνθήκες. Το άρθρο 139 της Συνθήκης για τη λειτουργία της Ευρωπαϊκής Ένωσης προβλέπει ότι τα μέτρα που διέπουν τη χρήση του ευρώ, όπως αναφέρονται στο άρθρο 133, δεν έχουν εφαρμογή για τα κράτη μέλη για τα οποία ισχύει παρέκκλιση.
                  
               
                     (2)
                  
                  
                     Οι ανταλλαγές πληροφοριών και προσωπικού και τα μέτρα συνδρομής και κατάρτισης που εφαρμόζονται στο πλαίσιο του προγράμματος Pericles IV θα πρέπει ωστόσο να είναι ενιαία σε όλη την Ένωση. Θα πρέπει κατά συνέπεια να ληφθούν τα απαιτούμενα μέτρα που θα διασφαλίσουν το ίδιο επίπεδο προστασίας για το ευρώ στα κράτη μέλη στα οποία το ευρώ δεν είναι το επίσημο νόμισμά τους.
                  
               
                     (3)
                  
                  
                     Προκειμένου να διασφαλιστεί η συνέχεια στην παροχή στήριξης στον σχετικό τομέα πολιτικής και να καταστεί δυνατή η έναρξη υλοποίησης του προγράμματος Pericles IV από την αρχή του πολυετούς δημοσιονομικού πλαισίου 2021-2027, ο παρών κανονισμός θα πρέπει να αρχίσει να ισχύει επειγόντως και θα πρέπει να εφαρμοστεί, με αναδρομική ισχύ, από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η εφαρμογή του κανονισμού (ΕΕ) 2021/840 επεκτείνεται στα κράτη μέλη εκτός των συμμετεχόντων κρατών μελών όπως ορίζονται στο άρθρο 1 στοιχείο α) του κανονισμού (ΕΚ) αριθ. 974/98 (3).
            Οντότητες από τα εν λόγω κράτη μέλη θεωρούνται επιλέξιμες για χρηματοδότηση όταν αποτελούν αρμόδιες αρχές κατά την έννοια του άρθρου 9 του κανονισμού (ΕΕ) 2021/840.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Σεπτεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               G. DOVŽAN
            
         
         
            (1)  Έγκριση της 18ης Μαΐου 2021 (δεν έχει ακόμα δημοσιευθεί στην Επίσημη Εφημερίδα).
         
            (2)  Κανονισμός (ΕΕ) 2021/840 του Ευρωπαϊκού Κοινοβουλίου και του Συμβουλίου, της 20ής Μαΐου 2021, για τη θέσπιση προγράμματος ανταλλαγών, συνδρομής και κατάρτισης για την προστασία του ευρώ από την παραχάραξη και την κιβδηλεία για την περίοδο 2021-2027 («πρόγραμμα Pericles IV») και για την κατάργηση του κανονισμού (ΕΕ) αριθ. 331/2014 (ΕΕ L 186 της 27.5.2021, σ. 1).
         
            (3)  Κανονισμός (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ (ΕΕ L 139 της 11.5.1998, σ. 1).